དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།དུས་ཀུན་ཏུ་ནི་ཟས་ཚོད་རན་པར་བཟའ།།ཟས་རྣམས་ལྕི་ཡང་ཚད་ལས་དཔག་བྱ་སྟེ།།ཡང་ལ་འགྲངས་ཤིང་ལྕི་ལ་ཕྱེད་འགྲངས་ཙམ།།བདེ་བླག་འཇུ་སླ་ཚོད་ཟིན་ཞེས་སུ་བཤད།།དེ་ནི་ལུས་འཚོ་མེ་དྲོད་སྐྱེད་བྱེད་ཡིན།།གལ་ཏེ་ཟས་ཚོད་མ་ཟིན་ཆུང་གྱུར་ན།།སྟོབས་མདངས་མི་འཕེལ་རླུང་ནད་མ་ལུས་འབྱུང༌།།ཚད་ལས་ཐལ་ན་མ་ཞུ་བེ་སྣབས་སྐྱེད།།དེ་ཡིས་མེ་མཉམ་རླུང་རྒྱུའི་རྩ་སྦུབས་བཀག།ཕོ་བའི་དྲོད་ཉམས་ཉེས་པ་མ་ལུས་སྐྱེད།།དེ་ཕྱིར་ཟས་དང་ཕོ་བའི་མེ་དྲོད་སྦྱར།།ལྟོ་བའི་ཆ་གཉིས་ཟས་ལ་ཆ་གཅིག་སོམ།།ཆ་བཞི་པ་ནི་རླུང་གི་གནས་སུ་བཞག།ཟས་ཟོས་རྗེས་སུ་སྐོམ་འཐུངས་ངོམས་དང་ཁྱབ།།ཟས་འདྲུལ་འཇུ་ཞིང་ལུས་བརྟས་སྟོབས་འཕེལ་བྱེད།།སྐད་འགགས་གློ་རྡོལ་ལུད་པ་ཆམ་པ་སོགས།།ནམ་ཚོང་ཡན་ཆད་ནད་ལ་གནོད་པ་ཡིན།།མེ་དྲོད་ཆུང་ལ་ཤ་ཟོས་ཆང་འཐུང་བྱ།།མི་འཇུ་སྦོས་ན་ཟོས་རྗེས་ཆུ་སོལ་བཏུང༌།།སྐེམ་པོ་རྒྱས་པར་བྱེད་ན་ཆང་བཏུང་བྱ།།སྦོམ་པོ་དབྲི་ལ་སྦྲང་རྩིའི་ཆུ་བཏུང་ངོ༌།།ཞོ་ཆང་དུག་སྦགས་སྦྲང་རྩི་ཟོས་པ་ལ།།རྗེས་སུ་ཆུ་བསིལ་འཐུངས་ན་ཕན་པ་ཡིན།།ཟས་ཟོས་བར་མཐའ་ཐོག་མར་སྐོམ་འཐུངས་ན།།ཉམ་འཚག་རན་ཞིང་སྦོམ་དང་སྐེམ་པོར་འགྱུར།།ཉེས་པ་ལམ་མིན་མི་འགྲོ་མེ་དྲོད་འབར།།ལུས་ཡང་དང་ག་བདེ་ལ་དབང་པོ་གསལ།།སྟོབས་ཆེ་བཤང་གཅི་འོག་རླུང་བདེ་བར་རྒྱུ།།ཟས་ཚོད་ལེགས་པར་ཟིན་ལས་འབྱུང་བར་འགྱུར།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་ཁ་ཟས་བསྲུང་བ་དང་ཟས་ཚོད་རན་པར་བཟའ་བའི་ལེའུ་སྟེ་བཅོ་བརྒྱད་པའོ།།།།དེ་ནས་ཡང་དྲང་སྲོང་ཡིད་ལས་སྐྱེས་ཀྱིས་འདི་སྐད་ཅེས་ཞུས་སོ།།ཀྱེ་སྟོན་པ་དྲང་སྲོང་རིག་པའི་ཡེ་ཤེས་ལགས།།སྦྱོར་བ་སྨན་གྱི་གནས་ལ་ཇི་ལྟར་བསླབ་པར་བགྱི།།འཚོ་མཛད་སྨན་པའི་རྒྱལ་པོས་བཤད་དུ་གསོལ།།ཞེས་ཞུས་པ་ལས།སྟོན་པས་གསུངས་པ།ཀྱེ་དྲང་སྲོང་ཆེན་པོ་ཉོན་ཅིག།ནད་ལ་གསོ་བར་བྱེད་པའི་གཉེན་པོ་ཡི།།སྦྱོར་བ་སྨན་གྱི་གནས་ལ་བསླབ་བྱ་ན།།རོ་དང་ཞུ་རྗེས་ནུས་པ་སྦྱར་ཐབས་བཞི།།དང་པོ་རོ་ལ་རྟེན་དང་དབྱེ་བ་དང༌།ངོ་བོ་སྡེ་ཚན་ལས་དང་རྣམ་པ་ལྔ།།རྟེན་ནི་འབྱུང་བ་ལྔ་ལས་སྐྱེ་འགྱུར་ཏེ།།ས་ཡིས་གཞི་རྟེན་ཆུས་རླན་མེ་ཡིས་དྲོད།།རླུང་གིས་བསྐྱོད་བྱེད་ནམ་མཁས་གོ་ཕྱེ་བས།།དེས་བསྐྱེད་གྱུར་ཀྱང་ཤས་ཆེར་རོ་གཅིག་མིན།།ས་ཆུ་མེ་ས་ཆུ་མེ་ཆུ་དང་རླུང༌།།མེ་རླུང་ས་རླུང་གཉིས་ཀྱིས་རོ་དྲུག་སྐྱེད།།ས་སྨན་ལྕི་བརྟན་རྟུལ་འཇམ་སྣུམ་ལ་སྐམ།།མཁྲང་ལ་བརྟས་དང་སྡུད་བྱེད་རླུང་ནད་སེལ།།ཆུ་སྨན་སླ་བསིལ་ལྕི་རྟུལ་སྣུམ་ལ་མཉེན།།བརླན་ཞིང་འཇམ་ལ་སྡུད་བྱེད་མཁྲིས་ནད་སེལ།།མེ་སྨན་ཚ་རྣོ་སྐམ་རྩུབ་ཡང་སྣུམ་གཡོ།།དྲོད་སྐྱེད་སྨིན་ཅིང་མདོག་བྱེད་བད་ཀན་སེལ།།རླུང་སྨན་ཡང་གཡོ་གྲང་རྩུབ་སྐྱ་ལ་སྐམ།།སྲ་ཞིང་བསྐྱོད་དང་ཁྱབ་བྱེད་བད་མཁྲིས་སེལ།།ནམ་མཁའ་འབྱུང་བཞིའི་སྨན་ལ་སྤྱིར་ཁྱབ་སྟེ།།ཁོང་སྟོང་ཡངས་པའི་གོ་འབྱེད་འདུས་ནད་སེལ།།དེ་བས་དངོས་དང་སྦྱར་བའི་དབང་གྱུར་ལས།།ས་སྟེང་སྨན་མིན་ཅི་ཡང་ཡོད་མ་ཡིན།།གྱེན་འདྲེན་སྨན་ནི་མེ་དང་རླུང་ཡིན་ཏེ།།ཐུར་འགྲོ་ས་དང་ཆུ་ལས་བྱུང་བའི་ཕྱིར།བཀྲུ་སྨན་ཕལ་ཆེར་དང་པོའི་རོ་ལས་འབྱུང༌།།རོ་ནི་མངར་སྐྱུར་ལན་ཚྭ་ཁ་ཚ་བསྐ།།གོ་རིམ་བཞིན་དུ་འཚོ་བྱེད་སྟོབས་ཆེན་ཡིན།།ངོ་བོ་ལྕེ་ལ་གསལ་བས་རོ་ཞེས་བྱ།།དེ་ཡང་མངར་བའི་རོ་དེ་མྱངས་པའི་ཚེ།།ཁ་ལ་ཆགས་ཤིང་ཞིམ་པས་སྲེད་པ་སྐྱེ།།སྐྱུར་བ་སོ་བརྩེ་བཞིན་སྡུད་ཁ་ཆུ་འཛག།ལན་ཚྭ་རེག་ན་ཚ་ཞིང་མཆིལ་མ་འདུ།།ཁ་བ་ཁ་ཡི་དྲི་སྦྱོང་ཡི་ག་ལྡོག།ཚ་བ་ཁ་ལྕེ་བསྲེག་ཅིང་མིག་ཆུ་འཛག།བསྐ་བ་ལྕེ་རྐན་ལ་ཆགས་རྩུབ་སྙམ་བྱེད།།རོ་དྲུག་སོ་སོ་སྨན་གྱི་སྡེ་བསྟན་པ།།ཤིང་མངར་རྒུན་འབྲུམ་གུར་ཀུམ་ཅུ་གང་དང༌།།དོང་ག་ར་མཉེ་ཉེ་ཤིང་ལྕ་བ་དང༌།།ཀ་ར་བུ་རམ་སྦྲང་དང་ཤ་མར་སོགས།།དེ་དང་དེ་འདྲ་མངར་བའི་སྨན་སྡེ་ཡིན།།སེ་འབྲུ་སྟར་བུ་བསེ་ཡབ་སྐྱུ་རུ་ར།།རྒྱ་ཤུག་ད་ཏྲིག་ཞོ་དར་ཆང་དང་རྩབས།།དེ་དང་དེ་འདྲ་ལ་སོགས་སྐྱུར་བའི་སྡེ།།རྒྱམ་ཚྭ་རྒྱ་ཚྭ་ལྕེ་མྱང་ཚྭ་དང་ནི།།རྭ་ཚྭ་ཁ་རུ་ཚྭ་དང་ཙབས་རུ་ཚྭ།།ཟེ་ཚྭ་ལྦ་ཚྭ་མཛེ་ཚྭ་ཐལ་ཚྭ་དང༌།།ཤིང་ཚ་ཡ་བཀྵ་ར་བུལ་ཏོག་རྣམས།།དེ་དང་དེ་འདྲ་ལ་སོགས་ལན་ཚྭའི་སྡེ།།ནིམ་པ་ཏིག་ཏ་བོང་ང་དཀར་པོ་དང༌།།ཧོང་ལེན་གསེར་གྱི་མེ་ཏོག་དུག་མོ་ཉུང༌།།གླ་རྩི་མཁྲིས་པ་སྐྱེར་པ་བ་ཤ་ཀ།བྲག་ཞུན་ཀྱི་ལྕེ་རེ་སོན་ལ་སོགས་པ།།དེ་དང་དེ་འདྲ་ཁ་བའི་སྨན་སྡེ་ཡིན།།ན་ལེ་ཤམ་དང་བཅའ་སྒ་པི་པི་ལིང༌།།སྒ་གཤེར་ཤིང་ཀུན་སྲུབ་ཀ་ལྕེ་ཚ་བ།།དྭ་བ་བཙོང་དང་སྒོག་སྐྱ་ལ་སོགས་པ།།དེ་དང་དེ་འདྲ་ཚ་བའི་སྨན་སྡེ་ཡིན།།ཙན་དན་ཨ་རུ་ར་དང་བ་རུ་ར།།ཨུཏྤལ་ག་དུར་སྨག་དང་མོན་ཆ་ར།།འོམ་བུ་ལ་སོགས་དེ་འདྲ་བསྐ་བའི་སྡེ།།ག་བུར་ཆུ་མ་ཙི་ལ་སོགས་པ་ཡི།།ལྡན་པའི་རོ་རྣམས་དེ་ལས་བསྒྲེས་ཏེ་དཔྱད།།ནད་གང་སེལ་བ་རོ་ཡི་ལས་བསྟན་པ།།མངར་སྐྱུར་ལན་ཚྭ་ཚ་བས་རླུང་འཇོམས་ཤིང༌།།ཁ་དང་མངར་དང་བསྐ་བས་མཁྲིས་པ་སེལ།།ཚ་སྐྱུར་ལན་ཚྭས་བད་ཀན་སེལ་བར་བྱེད།།ཁྱད་པར་མངར་བས་འཕྲོད་ཅིང་ཟུངས་སྟོབས་སྐྱེད།།རྒས་བྱིས་སྐེམ་པོ་གྲེ་བ་གློ་ལ་ཕན།།ལུས་བརྟས་རྨ་འབྱོར་མདངས་བཀྲ་དབང་པོ་གསལ།།ཚེ་རིང་འཚོ་བྱེད་དུག་དང་རླུང་མཁྲིས་སེལ།།བསྟེན་དྲགས་བད་ཀན་ཚིལ་སྐྱེད་མེ་དྲོད་འབྲི།།ལུས་སྦོམ་གཅིན་ནད་ལྦ་བ་རྨེན་བུ་སྐྱེད།།སྐྱུར་བས་དྲོད་སྐྱེད་ཡི་ག་འབྱེད་པ་དང༌།།ཚིམ་འདྲུལ་གཅོད་བྱེད་འཇུ་ཞིང་རེག་པ་སེལ།།རླུང་འགགས་རྒྱུ་ཞིང་བསྟེན་དྲགས་ཁྲག་མཁྲིས་སྐྱེད།།ལུས་ལྷོད་རབ་རིབ་མགོ་འཁོར་སྐྱ་རྦབ་འོར།།མེ་དབལ་གཡན་པ་ཐོར་བུ་སྐོམ་རིམས་སྐྱེད།།ལན་ཚྭས་སྲ་འཁྱིལ་འགགས་པ་འབྱིན་པ་དང༌།།དུགས་ཀྱིས་རྔུལ་དང་དྲོད་སྐྱེད་ཡི་ག་འབྱེད།།བསྟེན་དྲགས་སྐྲ་འབྱི་སྐྲ་དཀར་གཉེར་མ་མང༌།།སྟོབས་འབྲི་སྐོམ་མཛེ་མེ་དབལ་ཁྲག་མཁྲིས་སྐྱེད།།ཁ་བས་ཡི་ག་འཆུས་དང་སྲིན་སྐོམ་དུག།མཛེ་དང་བརྒྱལ་དང་རིམས་རློན་མཁྲིས་པ་འཇོམས།།འདྲུལ་དང་ཚིལ་ཞག་རྐང་མར་བཤང་གཅི་སྐེམ།།ཡིད་གཞུངས་ནུ་མའི་ནད་དང་སྐད་འགགས་སེལ།།བསྟེན་དྲགས་ཟུངས་འཛད་རླུང་དང་བད་ཀན་སྐྱེད།།ཚ་བས་ལྐོག་ནད་གག་པ་མཛེ་འོར་སེལ།།རྨ་འཇིག་དྲོད་སྐྱེད་འཇུ་བྱེད་ཡི་ག་འབྱེད།།ཚིལ་དང་འདྲུལ་བག་སྐེམ་སྦྱོང་རྩ་སྦུབས་འབྱེད།།བསྟེན་དྲགས་ཁུ་བ་སྟོབས་ཟད་ལུས་འཁུམས་འདར།།བརྒྱལ་ཞིང་རྐེད་པ་རྒྱབ་སོགས་ན་བར་བྱེད།།བསྐ་བས་ཁྲག་མཁྲིས་ཚིལ་དང་འདྲུལ་བག་སྐེམ།།རྨ་འཚོ་ཚིལ་དང་ལྤགས་མདོག་དྭངས་པར་བྱེད།།བསྟེན་དྲགས་བེ་སྣབས་འཁྱིལ་དང་བཤང་བ་སྲི།།ལྟོ་སྦོ་སྙིང་ནད་སྐེམ་དང་རྩ་སྒོ་འགག།མདོར་བསྡུས་མངར་བའི་རོ་ཡིས་རླུང་མཁྲིས་སེལ།།ནས་རྙིང་སྐམ་སའི་ཤ་རྣམས་མ་གཏོགས་པ།།ཕལ་ཆེར་བད་ཀན་སྐྱེད་པར་བྱེད་ན་ཡང༌།།གཡག་རྒོད་ཉ་ལུག་ཤ་དང་སྦྲང་རྩི་ཕན།།སྐྱུར་བས་བད་ཀན་སེལ་བྱེད་མཁྲིས་སྐྱེད་ཀྱང༌།།སྐྱུ་ར་ར་ཡིས་ཁྲག་མཁྲིས་ཚ་བ་སེལ།།ལན་ཚྭས་རླུང་དང་བད་ཀན་སེལ་བྱེད་ཅིང༌།།ལྕེ་མྱང་རྒྱམ་ཚ་མ་གཏོགས་མཁྲིས་པ་སྐྱེད།།ཧ་ཅང་ཐལ་དྲགས་ལྕི་བས་བད་ཀན་སྐྱེད།།ཁ་བས་མཁྲིས་སེལ་བད་རླུང་སྐྱེད་ན་ཡང༌།།ཀ་ད་དང་སླེ་ཏྲེས་བད་རླུང་སེལ།།ཚ་བས་རླུང་དང་བད་ཀན་སེལ་བྱེད་ལ།།སྒོག་སྐྱ་པི་པི་ལིང་མིན་མཁྲིས་པ་སྐྱེད།།ཧ་ཅང་ཐལ་དྲགས་ཡང་རྩུབ་རླུང་ཡང་སྐྱེད།།བསྐ་བས་མཁྲིས་སེལ་ཨ་རུ་བ་རུ་ར།།མ་གཏོགས་ཕལ་ཆེར་བད་རླུང་གཉིས་ལ་གནོད།།ཞུ་རྗེས་ཕོ་བའི་མེ་དང་ཕྲད་པའི་ཚེ།།བད་མཁྲིས་རླུང་གིས་རིམ་པར་ཞུ་བ་ལས།།མངར་དང་ལན་ཚྭའི་ཞུ་རྗེས་མངར་བར་ཞུ།།སྐྱུར་བ་རོ་མཚུངས་ཁ་ཚ་བསྐ་གསུམ་ཁ།།ཉེས་པ་གསུམ་པོ་གཉིས་གཉིས་རེ་རེས་སེལ།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་རོ་དང་ཞུ་རྗེས་བསྟན་པའི་ལེའུ་སྟེ་བཅུ་དགུ་པའོ།།།།